《寄题谭桐舫俯淮阁》
清代·朱雘

淮出桐柏山，逶迤会江河。君能理川渎，胸次吞洪波。

支祁伏不起，金堤郁嵯峨。小阁瞰涟漪，四时闻啸歌。

哀丝间豪竹，天半音谐和。诗书粲坟典，鼎彝蟠籀蝌。

俯视埃壒中，万瓦排蜂窠。鸡鸣市声动，沙岸人如梭。

舟楫鲂鱮贯，轩车蠛蠓多。笑指衣带水，如此神山何。

劳人值暇日，羽扇聊婆娑。凉飙荡烦暑，倦眼青铜磨。

清流本无垢，三五濯纤阿。晦冥不可见，老蟆缘陂陀。

金枢瞰已坏，何大腹皤。吴质翳桂树，空自持斧柯。

褰裳舍之去，河上骑白鼍。回首叫故人，野鹜乱天鹅。

江绕豫章郡，鸥鹭浴盘涡。崔嵬滕王阁，烟雨看渔蓑。

作者简介：朱雘，字丹木，石屏人。道光己丑进士，历官陕西布政使。有《味无味斋诗钞》。